Echipa de experți din cadrul Serviciului Teritorial Vest al Societății Naționale a Apelor Minerale S.A. a început un foraj cu adâncimea de 150 de metri pentru verificarea viabilității izvorului F1 SNAM ȘIȘTEREA (județul Bihor), realizând testul de eficacitate și cel de performanță la noua sursă subterană, precizează compania.
„În spiritul principiilor de sustenabilitate ecologică pe care le asumăm în cadrul SNAM, testarea hidrodinamică de eficacitate și de performanță a forajului nou construit este importantă deoarece determină debitul optim de exploatare a acviferului, iar cunoașterea acestui debit optim este esențială pentru gestionarea durabilă a resurselor de apă subterană și pentru a proteja mediul” a precizat general SNAM, Alin-Iuliu Udriște.
Acesta a oferit și detalii despre direcția dezvoltării în afaceri a Societății, cu accent pe atragerea de noi clienți, operaționalizarea unor surse de apă și căutarea de parteneri pentru izvoarele necontractate: „Căutăm permanent clienți pentru izvoarele necontractate, în paralel cu operaționalizarea altora noi, întrucât această resursă strategică poate plasa România într-o poziție privilegiată inclusiv pe piața internațională. Aceste activități au condus la rezultate economico-financiare cu care echipa SNAM se mândrește: anul trecut indică o creștere de aproape 4% a cifrei de afaceri față de 2022, de la 44,7 la 46,3 de milioane de lei, în vreme ce reducerea cheltuielilor s-a reflectat într-o creștere superioară a profitului, de 6,5%. Inclusiv pe primul trimestru al anului 2024 avem o creștere a veniturilor de 6,7% față de estimat.”, a spus Alin-Iuliu Udriște
Deținătoare a 43 de licențe de exploatare, concesionate de la Agenția Națională pentru Resurse Minerale, SNAM este cea mai importantă unitate din domeniul extracției și livrării de ape minerale naturale și terapeutice, furnizând, în prezent, aproape jumătate din volumele de apă minerală naturală îmbuteliate de către societățile comerciale de profil din țară. Societatea are acționar unic statul român, prin Ministerul Economiei, Antreprenoriatului și Turismului.